open-index/open-wikipedia-markdown huggingface dataset:
Selkirkreksas

**Selkirkreksas** () – kačių veislė. Populiari JAV, Europoje beveik nežinoma.

## Istorija

1987 m. JAV neveislinių kačių vadoje aptiktas garbanoto kailio kačiukas. Atsirado entuziastų, norinčių išvesti naują veislę – kačiukas kryžmintas su persų katėmis. Tai daryta sąmoningai: dauguma reksų tipo kačių (vokiečių reksai, devonreksai, kornreksai) yra liesos ir laibos. Selkirkreksai, tuo tarpu, yra kresnos, masyvios stambių kaulų katės apvalia galva.

Garbanoto selkirkrekso kailiuko genas yra dominuojantis, todėl pirma selkirkreksų ir persų kačių karta buvo vien garbanoti kačiukai. Tiesa, buvo tiek ilgaplaukių, tiek trumpaplaukių jauniklių. 

Tai dar nenusistovėjusi veislė. Selkirkreksai kryžminami ir su egzotiškosiomis bei Amerikos trumpaplaukėmis katėmis, norint pataisyti galvos formą.

## Charakteris

Tai draugiškos, meilios ir švelnios katės. Mėgsta žmonių draugiją, puikiai tinka vaikams. Gerai sutaria su kitomis katėmis ir šunimis. Žvitrios, mėgsta karstytis. Jei nuo mažens auga kambaryje, suaugusios nesiveržia į lauką.

## Fizinės savybės

Selkirkrekso kūnas stačiakampio formos, kresnas. Tai raumeningos, stambių kaulų katės. Kojos vidutinio ilgumo, letenos didelės ir apvalios. Uodega stora, galas bukas.

Galva apvali, plati, tarp akių matysi įdubimas. Ausys gana toli viena nuo kitos, vidutinio dydžio, apskritais galiukais. Akys didžiulės, apvalios, tarp jų didelis tarpas.

Tiek trumpaplaukių, tiek ilgaplaukių selkirkreksų kailis su poplaukiu, minkštas, stangrus. Kačiukai gimsta garbanoti, bet jiems sulaukus maždaug šešių mėnesių, garbanėlės dingsta. Jos vėl atsiranda, kai kačiukams būna nuo aštuonių iki dešimties mėnesių. Kailis gali formuotis net dvejus metus.

Suaugusios katės uodegos ir „apykaklės“ plaukai labiau garbanoti nei kitų kūno vietų. Nugaros garbanų struktūrą ir gausą lemia klimatas ir hormoniniai pokyčiai. Ūsai visada raityti.

Selkirkreksai būna įvairių spalvų bei raštų. Būna ir gamtinių spalvų, būdingų paprastoms neveislinėms katėms (rausvos, juodos, baltos ir melsvos), ir su žymėmis kaip Siamo katės. Akys būna įvairių spalvų.

## Šaltiniai

* Esther J.J. Verhoef-Verhallen. *Kačių enciklopedija*, vert. Danguolė Žalytė. Vilnius: Aktėja, 2002.
Uolė

**Uolė** – nedidelė upė Kaišiadorių rajone. Priklauso Nemuno mažųjų intakų (su Nemunu) baseinui. Įteka dešiniajame krante, 246,4 km atstumu nuo pastarojo žiočių, į pietus nuo Dovainonių, hidrologinis nr. – 10011431. Upelio ilgis 5,3 km, baseino plotas 34 km².

Žemupyje, santakos su Nemunu (Kauno mariomis) vietoje, po Kauno HE pastatymo upelis tapo smarkiai išplatėjęs, primenantis siaurą įlanką, kuri driekiasi apie 700 m šiaurės rytų kryptimi iki plento  pylimo. Ties santaka pradeda kilti Dovainonių atodangos šlaitas.

Uolės ištakos – nedideliame Rusonių kaimo tvenkinyje, telkšančiame tarp gyvenvietės ir ūkio pastatų komplekso. Aukštupyje upelis teka vakarų kryptimi ištiesinta vaga, tarp dirbamų laukų, kerta kelią . Vidurupyje pasuka į pietus, natūralią vagą supa krūmokšniai, miškas. Čia kairiajame krante įteka Motera (hidrol. nr. 10011433), dešiniajame krante – keli bevardžiai intakai.

Prie upelio įsikūrusios gyvenvietės: Dovainonys, Gojus, Rusonys.

Upėvardis kildinamas nuo žodžio *uola* („akmens kalnas, akmens masė“).

## Šaltiniai

## Nuorodos

* Sąrašas:Nemuno intakai
* Uolė ''Gamtos kataloge''
The Blue Marble

**The Blue Marble** (mėlynasis marmuras) – NASA priklausanti 1972 m. gruodžio 7 d. Apollo 17 įgulos atlikta Žemės Pietų pusrutulio nuotrauka. Joje Žemė yra apie 45 000 km atstumu. Ši nuotrauka yra viena populiariausių ir labiausiai atpažįstamų nuotraukų žmonijos istorijoje.

Nuotrauka pažymėta NASA kodu *AS17-148-22727*. Ji buvo atlikta įgulos kelionės į Mėnulį metu. Nuotraukoje nesunkiai galima pamatyti teritoriją nuo Viduržemio jūros iki Antarktidos.

Apollo 17 įgula šią nuotrauką atliko su Hasselblad fotoaparatu, turinčiu Carl Zeiss AG linzę. NASA šios nuotraukos autoriais laiko visą Apollo 17 įgulą – Eugene Cernan, Ronald Evans ir Jack Schmitt, nes jie visi naudojosi šia kamera ir darė daug panašių nuotraukų. Tuo tarpu pagal tyrimus galima spręsti, kad nuotraukos autorius yra Jack Schmitt.

Apollo 17 buvo paskutinė misija su žmonėmis į Mėnulį, tad vėliau nebuvo įmanoma žmogaus rankomis padaryti tokios nuotraukos. „The Blue Marble“ pavadinimu NASA vadina ir kitas panašias Žemės nuotraukas, kurios atliekamos nuo 2001 m. Jas nufotografavo įvairūs palydovai, vėliau iš daugybės nuotraukų yra sudėliojamas vienas Žemės vaizdas, siekiant kuo mažesnio debesų skaičiaus.

## Šaltiniai
Watch the Throne

**Watch the Throne** – bendras amerikiečių reperių Jay-Z ir Kanye West studijinis albumas, išleistas 2011 m. rugpjūčio 8 d. Albumo singlas „Niggas in Paris“ susilaukė didelio pasisekimo visame pasaulyje, patekęs į daugumą singlų reitingų, įskaitant penktąją vietą JAV „Billboard Hot 100“. Albumas susilaukė teigiamų kritikų įvertinimų ir debiutavo pirmojoje „Billboard 200“ reitingo vietoje, per pirmąją savaitę JAV pardavus 436 tūkstančius kopijų. Reitingo viršūnėje išbuvo dvi savaites. Tai buvo 12-tasis Jay-Z ir penktasis Kanye West albumas, pasiekęs pirmąją vietą.

2020 m. lapkričio mėnesio duomenimis, JAV parduota virš penkių milijonų albumo kopijų ir jis tapęs penkiskart platininiu.

2012 m. „Grammy“ apdovanojimuose „Watch the Throne“ nominuotas geriausio repo albumo ir geriausio albumo įpakavimo nominacijose. Singlas „Otis“ laimėjo apdovanojimą geriausio repo atlikimo nominacijoje ir buvo nominuotas geriausios repo dainos nominacijose. 2013 m. vykusiuose apdovanojimuose singlas „Niggas in Paris“ laimėjo apdovanojimus geriausio repo atlikimo ir geriausios repo dainos nominacijose, o singlas „No Church in the Wild“ laimėjo geriausio grupinio repo nominacijoje.

## Dainų sąrašas

## Išnašos
Chief

**Chief** – trečiasis studijinis amerikiečių kantri atlikėjo Eric Church albumas, išleistas 2011 m. liepos 26 d. Albumas susilaukė daugiausia teigiamų kritikų įvertinimų ir debiutavo pirmojoje „Billboard 200“ reitingo vietoje, per pirmą savaitę JAV pardavus 145 tūkstančius kopijų. Tai buvo pirmasis atlikėjo įrašas, pasiekęs šią viršūnę.

2016 m. rugpjūčio mėnesio duomenimis, JAV parduota virš trijų milijonų albumo kopijų ir jis tapęs triskart platininiu.

2012 m. „Grammy“ apdovanojimuose „Chief“ nominuotas geriausio kantri albumo nominacijoje. 2013 m. apdovanojimuose singlas „Springsteen“ nominuotas geriausio solinio kantri atlikimo ir geriausios kantri dainos nominacijose. 2020 m. žurnalas „Rolling Stone“ albumui skyrė 419–ąją vietą savo visų laikų geriausių albumų sąraše.

## Dainų sąrašas

## Išnašos
Žofrua koata

**Žofrua koata** () – beždžionių rūšis, priklausanti koatų (*Atelidae*) šeimai. Paplitusi Centrinėje Amerikoje: nuo Meksikos įlankos pakrančių iki Darjeno krašto. Žofrua koatai labai gimininga ir kartais ta pačia rūšimi laikoma rudagalvė koata (*Ateles fusciceps*), gyvenanti įpiečiau (Panamoje, Kolumbijoje, Ekvadore).

Beždžionė 30–63 cm ūgio, sveria 6–9 kg, uodega 63–85 cm ilgio. Kailio spalva priklauso nuo porūšio ir gyvenamosios vietos: būna smėlinė, žala, ruda, kaštoninė, juoda. Galūnės juodos, ilgos, kibios. Nykštys nunykęs.

Žofrua koatos veiklios dieną, gyvena medžiuose. Laikosi būriais po 20–42 narių. Maitinasi daugiausia vaisiais ir medžių lapais.

Žofrua koatos nyksta dėl tinkamos gyvenamosios erdvės mažėjimo.
Audencia Business School

**Audencia Business School**, įkurta 1900 metais, yra Europos verslo mokykla, turinti universiteto miestelius Paryžiuje, Nante ir Pekine.

2015 m. „Financial Times“ ESCP buvo suteikta 63-ta vieta tarp Pasaulio verslo mokyklų. 2015 metais jos vadybos studijų programos magistras „Financial Times“ buvo įvertintas 24-ta vieta.

Mokymo programos yra akredituojamos trijų institucijų: AMBA, EQUIS ir AACSB. Mokyklos absolventai yra žinomi versle ir politikoje, pavyzdžiui, Jean Arthuis (prancūzų politikas) ir Thomas Cailley (režisierius). Mokykla yra *[[École nationale de l'aviation civile]]* partneris dvigubo inžinerijos laipsniui / vadybininkas.

## Šaltiniai

## Nuorodos
*
KlipVid

**KlipVid** – LRT, AGATA ir LATGA rengiamas Lietuvos muzikos vaizdo klipų konkursas, vykstantis kasmet nuo 2013 m. Konkurso dalyvius vertina komisija bei internetu balsuojanti publika.

## Apdovanojimai

### 2013 m.

Publikos simpatijų prizas: „Chebra“ – „Tikėjimas ir protas“.

### 2014 m.

Konkursui pateikta virš šimto vaizdo klipų, į antrą etapą pateko pusė jų.

### 2015 m.

Konkursui pateikta 110 vaizdo klipų, iš jų į konkursą pateko 71 klipas.

### 2016 m.

Publikos simpatijų prizas: „Pelkių ugnys“ – „Ažu vario vartelių“. Konkursui pateikta 130 vaizdo klipų.

### 2017 m.

Geriausias režisierius: Saulius Baradinskas (už grupės „Antikvariniai Kašpirovskio dantys“ klipą „Indai“).

### '''2020 m.'''

Dėl prizų 2020 metais varžėsi apie 400 klipų. Šiais metais buvo varžomasi ir dėl naujos nominacijos - „Išradingiausio metų „COVID-eo“.https://www.lrt.lt/naujienos/muzika/680/1356003/paskelbti-muzikiniu-vaizdo-klipu-konkurso-klipvid-nugaletojai-galingas-solo-ansamblio-triumfas

**2021 m.**

## Kritika
Konkursas kritikuojamas dėl pernelyg didelių reikalavimų klipų turiniui bei netolygaus nešališkumo taisyklės taikymo. 2014 m. konkursui pateikta pateikta virš šimto vaizdo klipų, iš kurių į antrą etapą pateko pusė. Pasak LRT vyriausiojo prodiuserio Audriaus Giržado, Iškart atmetėme klipus, kuriuose buvo daug smurto, liejosi kraujas ir keiksmažodžiai. Nacionalinis transliuotojas – netinkama vieta tam. Saulius Baradinskas, vieno iš atmestų dėl netinkamo turinio klipų kūrėjas, tvirtina, jog prieš kūrinio pašalinimą iš konkurso šis ne kartą buvo parodytas per LRT televiziją. Kūrėjas taip pat piktinosi tuo, kad jo kurtas „Antikvarinių Kašpirovskio dantų“ dainos „Į Venesuelą“ klipas buvo pašalintas dėl jame epizodiškai pasirodančio LRT archyve dirbančio grupės smuikininko, kuomet 2014 m. konkursą laimėjusios grupės „Liūdni slibinai“ vokalistas Dominykas Vaitiekūnas buvo LRT televizijos laidų vedėjas.

## Nuorodos
* 

## Šaltiniai
Reguliarizavimas (matematika)

**Reguliarizavimas** matematikoje – papildomos (apriorinės) informacijos panaudojimas sprendžiant nekorektiškus uždavinius. Metodiniu požiūriu tai yra Okamo skustuvo principo taikymas atrenkant tinkamus sprendinius iš daugybės kitų. Žinomiausi reguliarizavimo taikymo pavyzdžiai yra Tichonovo reguliarizavimas ieškant integralinių lygčių sprendinių bei Bajeso metodų taikymas statistikos uždaviniuose.

Tarkime turime integralinę lygtį operatorinėje formoje:
: A\mathbf{x}=\mathbf{b},
Čia A yra operatorius, atvaizduojantis ieškomą vektorių/funkciją \mathbf{x} į eksperimentuose gaunamą vektorių/funkciją \mathbf{b}. Net mažos matavimo paklaidos gali smarkiai paveikti ieškomą \mathbf{x}. Tuomet vietoj „tikro“, glotnaus, gaunamas smarkiai osciliuojantis sprendinys. Norint to išvengti, šalia mažiausių kvadratų metodu minimizuojamo nario \|A\mathbf{x}-\mathbf{b}\|^2  dar pridedamas papildomas narys \|\Gamma \mathbf{x}\|^2, stabilizuojantis mūsų sprendinį:
: \|A\mathbf{x}-\mathbf{b}\|^2+ \|\Gamma \mathbf{x}\|^2
Paprastai papildomas narys būna tiesiog vienetinė matrica: \Gamma= \lambda I . Tačiau tai gali būti ir operatorius, susijęs su \mathbf{x} išvestine. Tinkamai parinkus svorius osciliuojantys sprendiniai atmetami (paveikslėlyje mėlynoji linija) ir paliekami tik glotnūs (žalioji linija).

## Šaltiniai
Geltondryžiai geniai

**Geltondryžiai geniai** (*Piculus*) – geninių (*Picidae*) šeimos paukščių gentis.

## Rūšys

* Auksinis geltondryžis genys (*Piculus chrysochloros*)
* Baltagurklis geltondryžis genys (*Piculus leucolaemus*)
* Ekvadorinis geltondryžis genys (*Piculus litae*)
* Geltonbruvis geltondryžis genys (*Piculus aurulentus*)
* Geltongurklis geltondryžis genys (*Piculus flavigula*)
* Panaminis geltondryžis genys (*Piculus callopterus*)
* Pilkavainikis geltondryžis genys (*Piculus auricularis*)
* Raudonnugaris geltondryžis genys (*Piculus rivolii*)
* Rausvasparnis geltondryžis genys (*Piculus simplex*)
* Žalsvasis geltondryžis genys (*Piculus rubiginosus*)
Aborichthys

***Aborichthys*** – plokščiųjų vijūnų (*Balitoridae*) šeimos žuvų gentis.

## Rūšys
* *[[Aborichthys boutanensis]]*
* *[[Aborichthys cataracta]]*
* *[[Aborichthys elongatus]]*
* *[[Aborichthys garoensis]]*
* *[[Aborichthys rosammai]]*
* *[[Aborichthys tikaderi]]*
* *[[Aborichthys verticauda]]*
* *[[Aborichthys waikhomi]]*
Mona

**Mona** (*Cercopithecus mona*) – šunbeždžionių (*Cercopithecidae*) šeimos primatas, priklausantis markatų pošeimiui.

Monos paplitusios visoje Vakarų Afrikoje. Taip pat jos yra apsigyvenusios Grenadoje (Karibų jūroje), nes į šią salų valstybę papuolė su vergų laivais, XVIII a. keliavusiais į Naująjį Pasaulį. Šios markatos gyvena miškingose vietovėse grupėmis iki 35 individų. Vidutiniškai grupę sudaro 12 gyvūnų. Grupėje gyvena tik vienas suaugęs patinas. Būna ir vien iš patinų susidedančios grupės, bet jos mažesnės. Tai labai socialūs gyvūnai, aktyviausi anksti ryte ir į pavakarę. Juos medžioja leopardai, auksinės katės, keteruotieji ereliai, pitonai.

Dažniausiai minta vaisiais, tačiau kartais neatsisako ir vabzdžių ar augalų lapų. Maistą perneša ir saugo žandų ertmėse, kurios savo tūriu prilygsta skrandžio dydžiui. Monos kailis ant nugaros raudonai rusvas, su balta papilve ir pasturgaliu. Jos uodega ir kojos yra juodos. Veidas spalvingas: žydrai pilkas, supamas geltonų plaukų, su tamsia juostele nuo tarpuakio iki ausų, antakiai tamsūs, snukis rožinis, lūpos baltos. Žandenos ilgos, tankios, ant ausų styro plaukų kuokšteliai. Žinomi albinosų atvejai. Abiejų lyčių monos iš pažiūros yra panašios, bet patinai kiek didesni. Jie sveria apie 5 kg, o patelės apie 4 kg. Kūno ilgis 32–53 cm, uodega 67–90 cm ilgio.

Suaugusios patelės gimdo kartą per dvejis metus, nėštumas trunka 5–6 mėnesius. Paprastai atsiveda vieną jauniklį, nors pasitaiko ir dvynių. Jauniklį maitina pienu apie metus. Lytiškai subręsta būdami 2–5 metų amžiaus. Jų gyvenimo trukmė siekia daugiausiai 30 metų.

Šios rūšies markatų populiacija sumažėjo dėl didelio masto buveinių praradimo ir jų medžioklės dėl mėsos. Prisitaikiusi gyventi antrinėse buveinėse. Rūšis įrašyta į CITES konvencijos II priedą, įtraukta į saugomas teritorijas visame jos paplitimo areale.

## Taip pat skaitykite

* Baltabarzdė markata (*Cercopithecus lhoesti*)
* Mėlynveidė markata (*CerCercopithecus monacopithecus cephus*)
* Volfo markata (*Cercopithecus wolfi*)


Mona-TafiAtome20426.JPG
GREN-grandetang-mona-affe.jpg
Mona monkey and baby.jpg|Mona su jaunikliu
Feeding Mona Monkeys at Tafi Atome Monkey Sanctuary 02.jpg|Draustinyje monos nebijo žmonių


## Šaltiniai

## Nuorodos

* ARKive 
* Animal Diversity Web
* The Primata
Rytų Amerikos goferai

**Rytų Amerikos goferai** (*Geomys*) – goferinių (*Geomyidae*) šeimos graužikų gentis.

Paplitę Šiaurės Amerikos rytinėje. Gentyje yra 9 rūšys:
* Dykuminis goferas (*Geomys arenarius*)
* *[[Geomys attwateri]]*
* *[[Geomys breviceps]]*
* Lyguminis goferas (*Geomys bursarius*)
* *[[Geomys knoxjonesi]]*
* Teksasinis goferas (*Geomys personatus*)
* *[[Geomys pinetis]]*
* *[[Geomys texensis]]*
* *[[Geomys tropicalis]]*
Imperatoriškoji žąsis

* *Chen canagica* 
* *Philacte canagica*

**Imperatoriškoji žąsis** (*Anser canagicus*) – žąsinių (*Anseriformes*) būrio paukštis.

## Šaltiniai
Hulokas

**Hulokas**, *Vakarų hulokas* (, ) – gibonų (*Hylobatidae*) šeimos primatas, gyvenantis Indijos Asamo valstijoje, Bangladeše ir Mianmare į vakarus nuo Čindvino upės. 

Hulokų buveinės sutinkamos plačialapiuose drėgnuose miškuose, dažnai kalnuotose vietovėse. Populiacija mažėja dėl miškų kirtimo, plečiant arbatos plantacijas, bei medžioklės, nes šių gyvūnų mėsa naudojama liaudies medicinoje. 2008 m. duomenimis, per 40 metų šių gyvūnų sumažėjo nuo 100 tūkst. iki 5 tūkst.

Daugiausiai laiko hulokai praleidžia medžiuose. Puikiai prisitaikę brachiacijos principu vikriai judėti medžių lajose, pasiekdami iki 56 km/val. greitį. Gali vaikščioti medžių šakomis net atsistoję ant dviejų kojų. Šie gyvūnai vaidina didelį vaidmenį, platindami augalų sėklas. Jų mitybos racione daugiausiai yra prinokusių vaisių, nes skrandis nėra gerai prisitaikęs virškinti lapams. Tačiau minta ir kai kuriomis gėlėmis, jaunų augalų lapais ir ūgliais.

Suaugę patinai ir patelės vienodo sudėjimo, 60–90 cm ūgio ir 6–9 kg svorio, tačiau skiriasi išvaizda. Patinai turi juodą kailį ir baltus antakius. Patelės yra vario ir geltonos spalvos, su tamsiai rudu kailiu ant krūtinės ir galvos šonuose. Abiejų lyčių jaunikliai gimsta šviesiai pilki su gelsvu atspalviu, po kelių mėnesių jų kailis tampa juodas. Paauglystėje patelių kailis pašviesėja, patinų lieka juodas. 

Kaip ir kiti gibonai, hulokai sudaro monogamines poras. Tačiau abu poros atstovai gali turėti ir kitų lytinių partnerių. Kiekviena pora akylai saugo savo teritoriją klyksmais ir grasinančiais gestais. Turi išvystytą sistemą garsų, kuriais apsikeičia skirtingų lyčių partneriai. Patelė atsiveda jauniklį kas 2,5–3 metai. Jis su šeima išbūna iki 10 metų amžiaus.

## Klasifikacija

*Mootnick* ir *Groves* atliko molekulinius tyrimus, po kurių hulokai buvo išskirti iš *[[Bunopithecus]]* genties ir perkelti į naują gentį *[[Hoolock]]*. Buvę abu huloko porūšiai buvo pakelti iki rūšies rango: *Hoolock hoolock* ir *[[Hoolock leuconedys]]* (*Rytų hulokas*). Paaiškėjo, kad abi rūšys genetiškai stovi toliau nuo gibonų, negu mažoji šimpanzė nuo paprastosios šimpanzės. 


Hoolock hoolock 001.jpg|Patinas ir patelė (priekyje)
Gibbon Hoolock de l'ouest (recadré).JPG
Hoolock Gibbon (Female ) 2013-12-07 13-50.jpg|Patelė
Female Hoolock Gibbon.jpg


## Šaltiniai

## Nuorodos

* ''ARKive'' 
* ''Primate Info Net''
Gulbinė žąsis

* *A. c. cygnoides* Linnaeus, 1758
* *A. c. domesticus*

* *Anas cygnoid* Linnaeus, 1758
* *Anas cygnoides* Linnaeus, 1758
* *Cycnopsis cygnoides* Linnaeus, 1758

**Gulbinė žąsis** (*Anser cygnoides*) – žąsinių (*Anseriformes*) būrio vandens paukštis.

## Naminės žąsys
Daugelis naminių žąsų ir jų veislių yra kilusios iš pilkųjų žąsų (*Anser anser*), tačiau afrikinių ir kininių žąsų veislės kilo domestikavus gulbines žąsis. 

## Taip pat skaityti
* Naminė žąsis

## Šaltiniai
Šiaurinė žąsis

* *Chen rossii* 

**Šiaurinė žąsis** arba **Roso žąsis** (*Anser rossii*) – žąsinių (*Anseriformes*) būrio paukštis.

## Šaltiniai
Baltaskruostė stačiauodegė antis

* *O. j. jamaicensis* Gmelin, 1789
* *O. j. rubida* (Wilson, 1814
* *O. j. andina* Lehmann, 1946
* *O. j. ferruginea* Eyton, 1838

* *Erismatura jamaicensis*

**Baltaskruostė stačiauodegė antis** (*Oxyura jamaicensis*) – antinių šeimos paukštis.

## Šaltiniai
Kaukėtoji stačiauodegė antis

* *Nomonyx dominicus*

**Kaukėtoji stačiauodegė antis** (*Oxyura dominica*) – antinių šeimos paukštis.

## Šaltiniai
Sumatrinis žaliasis karvelis

* *Sphenurus oxyura*

**Sumatrinis žaliasis karvelis** (*Treron oxyurus*) – karvelinių šeimos paukštis.

## Šaltiniai
Trachoma

**Trachoma**, dar vadinama **granuliniu konjunktyvitu**, tai infekcinė liga, kurią sukelia bakterija *[[Chlamydia trachomatis]]*. Dėl infekcijos randėja ir šiurkštėja vidinis akių vokų paviršius. Šis randėjimas gali sukelti akių skausmą, akių išorinio paviršiaus arba ragenos pažeidimą ir ligonis gali apakti.

## Priežastis
Ligą sukelianti bakterija gali plisti per tiesioginį ir netiesioginį sąlytį su sergančio asmens akimis arba nosimi. Netiesioginis sąlytis galimas per drabužius arba bakteriją gali pernešti musės, tupėjusios sergančiam asmeniui akių arba nosies srityje. Paprastai reikia ne vienos infekcijos per kelerių metų laikotarpį, kol akių vokai tiek surandėja, kad blakstienos sutinus vokams įvirsta į vidų ir ima trinti akies paviršių. Vaikai ligą platina dažniau nei suaugusieji. Plitimą skatina ir prastos sanitarinės sąlygos, gyvenimas žmonių perpildytuose būstuose ir švaraus vandens bei higieniškų tualetų trūkumas.

## Profilaktika ir gydymas
Ligos išvengti galima gerinant švaraus vandens tiekimą ir gydant užsikrėtusiuosius antibiotikais. Galima gydyti visus iškart – žmonių grupes srityse, kur liga pasitaiko dažnai. Vien prausimosi ligai išvengti neužtenka, tačiau tai gali būti naudinga papildoma priemonė. Ligą gydyti galima per burną vartojamu azitromicinu arba išviršiniu tetraciklinu. Azitromicinas yra pirmojo pasirinkimo priemonė, nes jį galima vartoti viena per burną skiriama doze. Jeigu akių vokai surandėjo, kad ligonis neapaktų, blakstienų padėtį koreguoti gali prireikti chirurginiu būdu.

## Epidemiologija
Visame pasaulyje aktyvios formos infekcija serga apie 80 milijonų žmonių. Tam tikrose srityse gali būti apsikrėtę 60–90 % vaikų. Liga dažniau paveikia moteris nei vyrus, galbūt dėl jų artimesnio kontakto su vaikais. Dėl ligos 2,2 milijonų žmonių prastai mato, o 1,2 milijonų visiškai apako. Ji dažnai pasitaiko 53 Afrikos, Azijos, Centrinės ir Pietų Amerikos šalyse; rizikos srityse gyvena apie 230 milijonų žmonių. Dėl ligos kasmet patiriama 8 milijardų USD nuostolių. Ji priskiriama ligų grupei, vadinamai apleistomis atogrąžų ligomis.

## Išnašos
Toyota Hilux

**Toyota Hilux** – pikapo tipo automobilis, kurį nuo 1968 m. gamina Toyota koncernas. Hilux pavadinimas naudojamas visame pasaulyje, išskyrus Japoniją, JAV, Kanadą, Šiaurės ir Pietų Korėjas. Nuo 1976 m. JAV rinkoje šiems modeliams skirti *Truck*, *Pickup Truck* ar *Compact Truck* pavadinimai.

2015 m. rinkoje debiutavo aštuntoji šio modelio versija. Tailande ir Laose šis modelis vadinamas Toyota Hilux Revo. Visi šios versijos modeliai gaminami dvejose Toyota gamyklose Saratėje (Argentinoje) ir Samuto Prakano provincijoje Tailande.

Lietuvos metų automobilio konkurse paskelbtas „Metų visureigiu 2006“.

## Dalyvavimas Dakare
2012 m. Toyota gamyklinė komanda su Hilux modeliais debiutavo Dakaro ralyje. PAR lenktynininkas Giniel de Villiers 2012 m. buvo trečias, 2013 m. antras, 2014 m. ketvirtas, o 2015 m. vėl antras bendroje įskaitoje. Šie modeliai buvo specialiai modifikuoti ir pritaikyti tokioms lenktynėms. Šiems modeliams yra naudojami V8 tipo varikliai.

Nuo 2016 m. ralio komanda vadinama *Toyota Gazoo Racing*. Giniel de Villiers su šiuo automobiliu pelnė 3 vietą 2016 m., liko 5-as 2017, 3-ias – 2018 m. ir 9-as 2019 m. Nasser Al-Attiyah 2018 m. užėmė antrąją vietą, o 2019 m. ralyje nugalėjo. Tai buvo pirmoji Toyota pergalė Dakaro ralyje. 2020 m. ralyje katarietis liko antroje vietoje, o pirmame dešimtuke buvo 4 Toyota Hilux ekipažai.

2022 m. Toyota Hilux pelnė antrąją pergalę Dakare. Čempionu vėl tapo Nasser Al-Attiyah.

## Šaltiniai
Battlefield 4

**Battlefield 4** (, angl. sutrumpinimas BF4) – pirmojo asmens šaudyklės tipo karinis žaidimas, kurtas Švedijos žaidimų kompanijos „EA Digital Illusions CE”. Tai tos pačios serijos 2011 metų žaidimo „Battlefield 3“ dalies tęsinys. „Battlefield 4“ buvo išleistas 2013 m. spalio 29 d. Šiaurės Amerikoje, spalio 31 d. Australijoje, lapkričio 1 d. Europoje ir Naujojoje Zelandijoje, o lapkričio 7 d. Japonijoje. „Battlefield 4“ šaudyklė skirta Microsoft Windows, PlayStation 3, PlayStation 4, Xbox 360, Xbox One platformoms.

Žaidimas sulaukė įvairių įvertinimų – vieni gyrė žaidimą už kokybišką grafiką ir žaidimo stilių, kiti kritikavo, jog šios dalies istorija buvo pernelyg trumpa, paviršutiniška, taip pat buvo skundžiamasi dėl daugelio klaidų, trikdžių. 

Iš viso buvo parduota 7 milijonai žaidimo kopijų.

## Papildymai

* „**China Rising**” – išleistas 2013 m. gruodžio 27 d.
* „**Second Assault**” – išleistas 2013 m. lapkričio 22 d.
* „**Naval Strike**” – išleistas 2014 m. kovo 4 d.
* „**Dragons Teeth**” – išleistas 2014 m. liepos 29 d.
* „**Final Stand**” – išleistas 2014 m. gruodžio 2 d.
* „**Weapons Crate**” – išleistas 2015 m. gegužės 26 d.
* „**Night Operations**” – išleistas 2015 m. rugpjūtį.
* „**Community Operations**” – išleistas 2015 m. spalio 27 d.
* „**Legacy Operations**“ – išleistas 2015 m. gruodžio 15 d.

## Nuorodos
* Oficialus „Battlefield“ tinklalapis

## Šaltiniai
Jonavos žiemos kalnų sporto kompleksas

**Jonavos žiemos kalnų sporto kompleksas** – kalnų slidinėjimo kompleksas Jonavoje. Įsikūręs šalia Joninių slėnio ir Jonavos stadiono.

## Istorija
2012 m. paskelbtas konkursas kalnų slidinėjimo trasas įrengti Jonavoje šalia Joninių slėnio ir Jonavos arenos. Projekto vertė – 5,571 mln. Lt. 2013 m. pradėti komplekso statybos darbai. 2015 m. sausį trasa oficialiai atidaryta.

Slidinėjimo centras yra įrengtas ant vieno šlaito. Suformuotos keturios nusileidimo konfigūracijos: ilgoji trasa, kuri yra apie 200 metrų ilgio, snieglenčių trasa su akrobatinio slidinėjimo kliūtimis, greitojo nusileidimo trasa ir varlinukas. Planuojamas antrojo varlinuko įrengimas priešingame šlaite, pačiame Joninių slėnyje. Įrengtos sniego gaminimo patrankos.

## Šaltiniai

## Nuorodos
*
Mūkė

**Mūkė** – upelis Lietuvoje, Raseinių rajone; Dubysos kairysis intakas. Prasideda prie Pryšmantų, teka į vakarus, vidurupyje pasuka į pietus. Įteka į Dubysą 48,0 km nuo jos žiočių, ties Maslauskiškiais.

Intakai: Vanagė, Dūdupis, Troškupys (dešinieji), Srautas (kairysis).

Aukštupio vaga ištiesinta. Žemupys patenka į Dubysos regioninį parką. Ties Berteškiais Mūkės slėnyje sutvenktas Berteškių tvenkinys (13,6 ha).

Prie Mūkės įsikūrę Gedvydų, Ūturių, Berteškių, Poškaičių, Zaroslės, Maslauskiškių kaimai.

## Pavadinimo kilmė

Upėvardis (dar žinomas kaip *Mukė*), kildinamas nuo žodžio *mukti* („tižti, smegti“), *mukus* („klampus“).

## Šaltiniai
Šakaitė (Lašmuo)

**Šakaitė** – nedidelė upė, tekanti Pakruojo ir Pasvalio rajonų paribyje, Lašmens dešinysis intakas, įtekantis 2,2 km atstumu nuo pastarojo žiočių Balsių kaime. Priklauso Mūšos baseinui, hidrologinis nr. – 41010613.

Šakaitės vaga beveik visame ilgyje sureguliuota, teka šiaurės kryptimi. Jos ištakos – Klovainių miškas ties Puodžiškiais. Vidurupyje ir žemupyje upelio apylinkėse plyti dirbami laukai. Ties Kapčiūnais kerta kelią  (šioje vietoje pastatyti Pakruojo ir Pasvalio rajonų riboženkliai). Žemupyje, prieš Balsius pasuka į vakarus.

Žymesni intakai: Jonlaukis (d.), Graužupis (k.), Vilklakis (k.),

Prie upelio įsikūrusios gyvenvietės: Kapčiūnai, Balsiai.

Upėvardis kildinamas nuo žodžio *šaka* („upės, ežero išsišakojimas“).

## Šaltiniai

## Nuorodos

* Šakaitė ''Gamtos kataloge''
Dovilė Zelčiūtė

**Dovilė Zelčiūtė** (g. 1959 m. balandžio 30 d. Kaune) – lietuvių poetė, dramaturgė, eseistė, žurnalistė.

## Biografija

Gimė aktorių šeimoje, Kaune. Baigė lietuvių kalbos ir literatūros studijas Vilniaus universiteto Kauno humanitariniame fakultete. Pirmieji eilėraščiai išspausdinti žurnale „Nemunas“, kai D. Zelčiūtei buvo septyniolika metų. Iki dabar išleido daugiau nei dešimt poezijos rinktinių. Kūrybą publikuoja „Šiaurės Atėnuose“, „Literatūroje ir mene“ ir kt.

Dirbo mokytoja, redaktore, Kauno televizijoje vedė kultūrinio pobūdžio laidas. Kauno menininkų namuose organizavo fotografijos parodas, rengė susitikimus, diskusijas su menininkais. Rašo apie teatrą ir fotografiją.

Sudarė knygą „Jurga. Atsiminimai, pokalbiai, laiškai“, skirtą Jurgos Ivanauskaitės atminimo įprasminimui.

Nuo 1998 m. – Lietuvos rašytojų sąjungos narė.

## Nuorodos

* 
* Interviu su Dovile Zelčiūte 
* Liepsnojantis ėjimas drauge
Linijinė pavara

**Linijinė pavara** – įrenginys, skirtas vykdyti tiesiaeigį slenkamąjį judėjimą nustatyta trajektorija. Linijinės pavaros plačiai naudojamas pramonėje, elektrotechnikoje, pavyzdžiui, spausdintuvuose, taip pat optinių diskų informacijai nuskaityti. Praktiškai ši pavaros rūšis naudojama, kaip alternatyva sukamajam judėjimui.

## Pavarų rūšys

Linijinės pavaros pobūdis priklauso nuo pirminės energijos rūšies, kuri keičiama į mechaninį darbą. Pagrindinės jų rūšys:
* Mechaninė linijinė pavara (mechaniškai sukuriamas sukamasis judėjimas, kuris transformuojamas į tiesiaeigį. Pavyzdžiai: sraigtas, kumštelis, šulinio konstrukcija);
* Hidraulinė pavara (skysčių suspaudimo dėka kuriamas reikiamas slėgis, kurio jėga panaudojama slenkamojo tiesiaeigio judėjimo sukūrimui. Pavyzdžiai: hidraulinis presas, hidraulinis cilindras, hidraulinis stabdys);
* Pneumatinė pavara (oro suspaudimo dėka kuriamas reikiamas slėgis, kurio jėga panaudojama slenkamojo tiesiaeigio judėjimo sukūrimui. Pavyzdžiai: kompresorius, pneumatinis cilindras, pneumatinis lokomotyvo stabdys);
* Tiesinė elektros pavara (elektros energija paverčiama slenkamuoju tiesiaeigiu judėjimu. Būdingi du pagr. veikimo principai: elektros variklis suka riedėjimo sraigtą, kurdamas slenkamąjį tiesiaeigį judėjimą, arba naudojama atvira statoriaus apvija ir judama ritė, dėl elektromagnetinių ritės savybių, judamoji dalis atlieka slenkamąjį tiesiaeigį judesį. Pavyzdžiai: metropolitenas, konvejerių sistemos, lazerinio pjovimo staklės);
* Pjezoelektrinė pavara (naudojamas Pjezo kristalas, kuris paveiktas elektrinio lauko, sukuria slėgį ultragarso diapazone, kas gana efektyviai panaudojama slenkamojo tiesiaeigio judėjimo kūrimui. Pavyzdžiai: dalelių greitintuvas, veidrodinio fotoaparato objektyvas, konvejerių sistemos, labai aukšto tikslumo reikalaujančios pjovimo staklės);
* Vaškinė pavara (naudojamas variklis, paremtas vaškine technologija, vaškas yra šildomas, šiluma paverčiama į mechaninę energiją dėka vaško plėtimosi. Pavyzdžiai: skalbimo mašinos durelių užraktas, orlaivių kuro sistemos kontrolė, šiltnamių temperatūros kontrolė).

## Šaltiniai

## Nuorodos

* www.firgelliauto.com  svetainė apie linijines pavaras.
Servomechanizmai

**Servomechanizmas** – elektros pavara, valdoma neigiamo grįžtamojo ryšio pagalba, leidžiančio kontroliuoti pavaros judėjimo parametrus, kaip greitis, pozicija ir navigacija. Pagrindinis servomechanizmo bruožas: jį sudaro jutikliai, reaguojantys į greičio, pozicijos, fizikinio poveikio pokyčius, ir valdymo blokas, priimantis signalus iš jutiklių bei operatoriaus, iš esmės servomechanizmą galima laikyti automatizuota valdymo sistema, gebančia autonomiškai palaikyti reikiamus parametrus, esant kintantiems išoriniams poveikiams ir trikdžiams.

## Sandara

Servomechanizmą sudaro šios pagrindinės dalys:
* Elektros pavara, pavyzdžiui, variklis, sujungtas su reduktoriumi, ar pneumatiniu cilindru.
* Grįžtamojo ryšio jutiklis, enkoderis, pavyzdžiui, nustatantis sistemos pokytį erdvėje.
* Maitinimo ir valdymo blokas, sudarytas iš signalo stiprintuvų, invertorių, dažnio keitiklių ir kitų elektronikos komponentų. Sudėtingesnės sistemos valdymo bloką gali sudaryti mikroprocesorius, CNC pagrindu, ir PID reguliatorius.
* Jutikliai, siunčiantys signalus į valdymo bloką, ir keitikliai, pavyzdžiui, potenciometras, rezolveris, selsinas ir kt.

## Rūšys

Servomechanizmų rūšys, pagal judėjimo pobūdį:
* Sukamojo judėjimo (nuolatinės srovės, skirtai pigiai ir paprastai atlikti paprasčiausias sukimosi užduotis; sinchroninis, skirtas tiksliai valdyti sukimosi kampą, sukimosi greitį ir pagreitį; asinchroninis, skirtas tiksliai valdyti greitį plačiame sūkių diapazone);
* Slenkamojo judėjimo (plokščias, apvalus);

Pagal veikimo principą:
* Elektromechaninis (judėjimą formuoja elektros variklis ir reduktorius);
* Elektrohidromechaninis (judėjimui formuoti naudojamas hidraulinis cilindras, valdomas elektros pavara).

Pagal grįžtamojo ryšio sistemą:
* Nulinė servo sistema (servomechanizmas veikia ir vykdo nustatytą užduotį pastoviai, kai yra veikiamas pastovaus išorinio poveikio);
* Pirminė servo sistema (servomechanizmas veikia ir vykdo nustatytą užduotį, kai visi trukdžiai kompensuojami, esant greičio pokyčio kontrolei);
* Antrinė servo sistema (servomechanizmas veikia ir vykdo nustatytą užduotį, kai visi trukdžiai kompensuojami, esant greičio ir pagreičio pokyčių kontrolei).

## Taikymas

Servovarikliai plačiai taikomi pramonėje, pavyzdžiui, metalurgijoje, CNC staklėse, detalių presavime, lokomotyvų gamyboje, taip pat servomechanizmai naudojami įvairių vožtuvų, jungiklių valdyme. Naujausios kartos servomechanizmai efektyvūs energijos tausojimo atžvilgiu, jie galingi ir suvaldomi, keičiant jų greitį, pagreitį ir sukimosi momentą. Servovarikliai naudojami, kaip alternatyva žingsniniams varikliams, tačiau dėka grįžtamojo ryšio sistemos, servomechanizmai gali atlikti užduotis, reikalaujančias didelio tikslumo, efektyviau negu žingsniniai varikliai.

## Šaltiniai

## Nuorodos

* http://servotronix.com/  – servomechanizmų gamintojų svetainė.
Šaka (Vašuoka)

**Šaka** – nedidelė upė, tekanti Anykščių rajono šiaurės vakaruose, Vašuokos dešinysis intakas, įtekantis prie Surdegio kaimo 17,3 km atstumu nuo pastarosios žiočių. Upelis priklauso Mūšos baseinui, hidrologinis nr. – 41010947.

Šakos ištakos – Meiluškių kaime telkšantis ežerėlis, supamas nedidelio miško. Upelio vaga sureguliuota, apylinkėse plyti dirbami laukai. Jis srūva šiaurės vakarų kryptimi, beveik lygiagrečiai keliui , kurį kerta žemupyje, Surdegio gyvenvietės pietiniame pakraštyje, o žemupyje pasuka į pietvakarius. Yra keli nežymūs bevardžiai intakai.

Prie upelio įsikūrusios gyvenvietės: Meiluškiai, Pasausiai, Surdegis.

Upėvardis kilęs nuo žodžio *šaka* („upės atsišakojimas, medžio vainiko dalis“).

## Šaltiniai

## Nuorodos

* Šaka ''Gamtos kataloge''
Šiaurinė mirikina

**Šiaurinė mirikina** (lot. *Brachyteles hypoxanthus*) – beždžionių rūšis, priklausanti koatų (*Atelidae*) šeimai. Tai endeminė Brazilijos Atlanto miškų ekoregione gyvenanti rūšis. Minta lapais, jaunais ūgliais, vaisiais. Maitindamasi dažnai kabo galva žemyn, laikydamasi kibia uodega.

Šiaurinės mirikinos iš kitų rūšių išsiskiria unikaliais snukučio bruožais, kailio spalva ir piešiniu, ausų forma, be to jos turi nykštį. Kailio spalva nuo pilkos iki šviesiai rudos. Tai gana stambios beždžionės, vienos didžiausių Naujajame pasaulyje. Patino kūno ilgis nuo 55 iki 78 cm, patelės – nuo 50 iki 65 cm. Uodegos ilgis nuo 65 iki 80 cm. Patinai sveria 12-15 kg, patelės – 9,5-11 kg.

Šiaurinės mirikinos – reta, nykstanti primatų rūšis. Didžiausią grėsmę kelia medžioklė ir gyvenamosios aplinkos naikinimas.
Trichiurozė

**Trichiurozė** (taip pat žinoma kaip **plaukagalvio infekcija**) – tai infekcija, kurią sukelia parazitinė kirmėlė *[[Trichuristrichiura]]* (plaukagalvis). Jei žmogus užsikrėtęs tik keliomis kirmėlėmis, simptomų dažnai nėra. Užsikrėtusieji, kurių organizme yra daug kirmėlių, skundžiasi pilvo skausmais, nuovargiu ir viduriavimu. Viduriuojant išmatose gali būti kraujo. Sergantiems vaikams gali sutrikti protinis ir fizinis vystymasis. Dėl kraujo netekimo gali pasireikšti mažakraujystė.

## Priežastis
Liga paprastai plinta per kirmėlių kiaušinėliais užterštą vandenį ar netinkamai apdorotą maistą (pvz., daržoves). Dažnai šių kiaušinėlių yra dirvoje, kur žmonės tuštinasi lauke ir kur neapdorotos žmonių išmatos yra naudojamos kaip trąša. Šie kiaušinėliai atsiranda iš užsikrėtusių žmonių išmatų. Vaikai žaisdami ant tokios dirvos ir kišdami rankas į burną taip pat lengvai užsikrečia. Kirmėlės gyvena storojoje žarnoje bei yra maždaug keturių centimetrų ilgio. Trichiurozė diagnozuojama po išmatų tyrimo mikroskopu aptikus kiaušinėlių. Kiaušinėliai yra cilindro formos.

## Profilaktika ir gydymas
Profilaktika užtikrinama tinkamai verdant maistą ir plaunant rankas prieš pradedant ruošti maistą. Kitos profilaktinės priemonės: sanitarinių sąlygų pagerinimas, pvz., užtikrinant, kad būtų naudojamasi veikiančiais ir švariais tualetais, užtikrinant prieigą prie švaraus vandens. Tose pasaulio zonose, kuriose infekcijos yra dažnos, dažnai ištisos žmonių grupės reguliariai gydomos vienu metu. Gydoma tris dienas vaistais: albendazoliu, mebendazoliu arba ivermektinu. Po gydymo žmonės dažnai užsikrečia iš naujo.

## Epidemiologija
Trichiurozė paliečia nuo 600 iki 800 milijonų žmonių visame pasaulyje. Ji labiausiai pasireiškia atogrąžų šalyse. Besivystančiame pasaulyje užsikrėtusieji trichiuroze dažnai taip pat yra užsikrėtę nematodais ir askaridoze. Šios infekcijos daro didelę įtaką daugelio šalių ekonomikai. Dirbama stengiantis išrasti vakciną nuo šios ligos. Trichiurozė klasifikuojama kaip apleista atogražų liga.

## Nuorodos
Baltakaklis audėjas

**Baltakaklis audėjas** (*Amblyospiza albifrons*) – audėjinių (*Ploceidae*) šeimos paukščių rūšis, priklausanti **didžiasnapių audėjų** (*Amblyospiza*) genčiai. 

Jie aptinkami Angoloje, Benine, Botsvanoje, Burundyje, Kamerūne, CAR, Konge, Zairu, Dramblio Kaulo Krante, Pusiaujo Gvinėjoje, Etiopijoje, Gabone, Ganoje, Gvinėjoje, Kenijoje, Liberijoje, Malavije, Mozambike, Namibijoje, Nigerijoje, Ruandoje, Senegale, Siera Leonėje, Somalije, PAR, Pietų Sudane, Svazilande, Tanzanije, Toge, Ugandoje, Zambijoje ir Zimbabvėje

## Išnašos
Thierry Sabine

**Tjeri Sabinas** (*Thierry Sabine*; 1949 m. birželio 13 d. – 1986 m. sausio 14 d.) – buvęs Prancūzijos motociklų kategorijos lenktynininkas, Paryžiaus-Dakaro steigėjas bei pagrindinis organizatorius.

## Dakaro idėjos gimimas
1977 m. jis pasiklydo Tenerės dykumoje, Abidžano-Nicos lenktynėse. Tuo metu jam kilo idėja, kad dykuma būtų gera vieta profesionalioms lenktynėms ir čia mėgėjai galėtų išbandyti savo sugebėjimus. 1977 m. jis surengė lenktynes iš Paryžiaus į Dakarą ir nuo to laiko pradėjo profesionaliai užsiimti šių lenktynių organizavimu. Pirmasis Dakaro ralis buvo surengtas 1979 m.

Thierry Sabine žuvo 1986 m. sausio 14 d. nukritus jo sraigtasparniui „Ecureuil“, kai netikėtai Malyje ekipažą užklupo smėlio audra. Kartu su prancūzu žuvo dainininkas ir dainų kūrėjas Daniel Balaivone, sraigtasparnio pilotas François-Xavier Bagnoud, žurnalistai bei RTL inžinieriai Nathalie Odent ir Jean-Paul Lefu.

Apie šį lenktynininką buvo sukurtas filmas „A Man and a Woman: 20 Years Later“, kuris buvo išleistas 1986 m.

## Išnašos
Cyril Neveu

**Cyril Neveu** (g. 1956 m. rugsėjo 20 d. Orleane, Prancūzijoje) – Prancūzijos motokroso, enduro ir ralio reido lenktynininkas. Jis laimėjo Dakaro ralį motociklų kategorijoje penkis kartus 1979, 1980, 1982, 1986 ir 1987 m. Jis yra pirmas asmuo, laimėjęs Dakaro ralį motociklų kategorijoje (1979 m.).

## Išnašos
Airatas Mardejevas

**Airatas Mardejevas** (g. 1987 m. sausio 1 d., Naberežnyje Čelnai) – Rusijos ralio reido sunkvežimių lenktynininkas. Pirmą kartą Dakaro ralį laimėjo 2015 m. vairuodamas „Kamaz“ sunkvežimį. A. Mardejevo tėvas Ilgizaras Mardejevas taip pat buvo ralio reido lenktynininkas.

## Dakaro ralio rezultatai

## Išnašos
Afrikinės musinukės

**Afrikinės musinukės** (*Platysteiridae*) – žvirblinių paukščių (*Passeriformes*) šeima.

## Gentys
* **[[Bačiai]]** (*Batis*)
** Angolinis batis (*Batis minulla*)
** Baltašonis batis (*Batis molitor*)
** *[[Batis occulta]]*
** Boultono batis (*Batis margaritae*)
** Gaboninis batis (*Batis minima*)
** Gelsvakrūtis batis (*Batis pririt*)
** Iringinis batis (*Batis crypta*)
** Iturinis batis (*Batis ituriensis*)
** Juodagalvis batis (*Batis minor*)
** Kapinis batis (*Batis capensis*)
** Konginis batis (*Batis erlangeri*)
** Mozambikinis batis (*Batis soror*)
** Namibinis batis (*Batis fratrum*)
** Nykštukinis batis (*Batis perkeo*)
** Pilkagalvis batis (*Batis orientalis*)
** Reichenovo batis (*Batis reichenowi*)
** Ruvenzorinis batis (*Batis diops*)
** Salinis batis (*Batis poensis*)
** Senegalinis batis (*Batis senegalensis*)
** Trumpauodegis batis (*Batis mixta*)
* **[[Baltauodegės medšarkės]]** (*Lanioturdus*)
** Baltauodegė medšarkė (*Lanioturdus torquatus*)
* **[[Juodbaltės musinukės]]** (*Bias*)
** Juodbaltė musinukė (*Bias musicus*)
* **[[Keršosios auskarotosios musinukės]]** (*Platysteira*)
** Baltadėmė auskarotoji musinukė (*Platysteira tonsa*)
** Baltagurklė auskarotoji musinukė (*Platysteira cyanea*)
** Baltakaktė auskarotoji musinukė (*Platysteira albifrons*)
** Baltasturplė auskarotoji musinukė (*Platysteira castanea*)
** Geltonpilvė auskarotoji musinukė (*Platysteira concreta*)
** Juodagurklė auskarotoji musinukė (*Platysteira peltata*)
** Juodakrūtė auskarotoji musinukė (*Platysteira laticincta*)
** *[[Platysteira chalybea]]*
** *[[Platysteira jamesoni]]*
** Rudaskruostė auskarotoji musinukė (*Platysteira blissetti*)
* **[[Medšarkinės afrikinės musinukės]]** (*Megabyas*)
** Medšarkinė afrikinė musinukė (*Megabyas flammulatus*)
Keršosios auskarotosios musinukės

**Keršosios auskarotosios musinukės** (*Platysteira*) – afrikinių musinukių (*Platysteira*) šeimos paukščių gentis.

Šiai genčiai priklauso šios rūšys:
* Baltadėmė auskarotoji musinukė (*Platysteira tonsa*)
* Baltagurklė auskarotoji musinukė (*Platysteira cyanea*)
* Baltakaktė auskarotoji musinukė (*Platysteira albifrons*)
* Baltasturplė auskarotoji musinukė (*Platysteira castanea*)
* Geltonpilvė auskarotoji musinukė (*Platysteira concreta*)
* Juodagurklė auskarotoji musinukė (*Platysteira peltata*)
* Juodakrūtė auskarotoji musinukė (*Platysteira laticincta*)
* *[[Platysteira chalybea]]*
* *[[Platysteira jamesoni]]*
* Rudaskruostė auskarotoji musinukė (*Platysteira blissetti*)
Baltakaktė auskarotoji musinukė

**Baltakaktė auskarotoji musinukė** (*Platysteira albifrons*) – afrikinių musinukių (*Platysteiridae*) šeimos paukščių rūšis, priklausanti keršūjų auskarotūjų musinukių (*Platysteira*) genčiai. 

## Šaltiniai
Debesų vartai

**Debesų vartai** (, praminti „Pupa“, ) – 2004 m. Čikagoje pastatyta skulptūra, kurią sukūrė iš Indijos kilęs britų skulptorius Anišas Kapūras.

## Apie skulptūrą

1999 m. Millenium parko meno komisija konkurso skulptūrai sukurti nugalėtoju iš daugiau nei 20 kandidatų išrinko britų skulptorių Anišą Kapūrą. „Debesų vartai“ pastatyti 2004 m. Čikagos Millenium (Tūkstantmečio) parke ir apsauginės užsklandos nuimtos 2004 m. liepos 8 d. paties parko inauguracijos liepos 16 d. proga. Tuo metu „Debesų vartų“ statybas finansavo JAV „SBC“ kompanija ir ji buvo „SBC“ pavadinimo aikštėje (dabar „AT&T“ aikštė). Statybų kaina siekė 23 mln. JAV dolerių ir skulptūra parko atidarymo metu nebuvo baigta. „Debesų vartai“ sudaryti iš 168 nerūdijančio plieno plokščių, kurios buvo nupoliruotos, kad atspindėtų dangų ir aplinkinius pastatus kaip veidrodinis paviršius. Viduje skulptūra yra tuščiavidurė su palaikančiomis sijomis. Galutiniai poliravimo darbai baigti 2006 m. Juos greičiau įgyvendinti sutrukdė skulptūros populiarumas.

„Debesų vartai“ yra elipsės formos kūrinys, sveriantis 100 tonų (110 „trumpųjų“ tonų). Jo ilgis yra apie 20 m, plotis 12,8 m ir aukštis 10 m. Po skulptūra yra apie 3,6 m aukščio tarpas, pro kurį gali praeiti lankytojai. Pasak tripadvisor.com svetainės, „Debesų vartai“ yra trečias pagal turistų susidomėjimą objektas Čikagoje. 2015 m. Kinijos Karamajaus mieste pastatyta panaši skulptūra, kurią A. Kapūras įvertino „Debesų vartų“ plagijavimu.

## Šaltiniai
Skruzdlesės kiauliukės

**Skruzdlesės kiauliukės** (*Myrmecocichla*) – Musinukinių (*Muscicapidae*) šeimos paukščių gentis.

Šiai genčiai priklauso šios rūšys:
* Baltagalvė juodoji skruzdlesė kiauliukė (*Myrmecocichla arnotti*)
* Baltakaktė juodoji skruzdlesė kiauliukė (*Myrmecocichla albifrons*)
* Etiopinė skruzdlesė kiauliukė (*Myrmecocichla aethiops*)
* Konginė skruzdlesė kiauliukė (*Myrmecocichla tholloni*)
* *[[Myrmecocichla collaris]]*
* Pietinė skruzdlesė kiauliukė (*Myrmecocichla formicivora*)
* Suodinoji skruzdlesė kiauliukė (*Myrmecocichla nigra*)
* Vienspalvė skruzdlesė kiauliukė (*Myrmecocichla melaena*)
Baltakaktė juodoji skruzdlesė kiauliukė

* *Pentholaea albifrons*

**Baltakaktė juodoji skruzdlesė kiauliukė** (*Myrmecocichla albifrons*) – musinukinių (*Muscicapidae*) šeimos paukščių rūšis, priklausanti skruzdlesių kiauliukių (*Myrmecocichla*) genčiai. 

Jie aptinkami Benine, Burkina Fase, Kamerūne, CAR, Čade, Konge, Dramblio Kaulo Krante, Eritrėjoje, Etiopijoje,  Pusiaujo Gvinėjoje, Gambija, Ganoje, Gvinėjoje, Bisau Gvinėjoje, Malyje, Mauritanijoje, Nigeryje, Nigerijoje, Senegale, Siera Leonėje, Pietų Sudane, Toge ir Ugandoje.

## Šaltiniai
Inkaras (reikšmės)

**Inkaras** gali reikšti:

* inkaras – sunkus objektas, skirtas pritvirtinti laivui prie kranto ar jūros, ežero, upės dugno.
* AB Inkaras – buvusi Lietuvos įmonė, gaminusi sportinę avalynę.
* FK Inkaras Kaunas – buvęs Lietuvos futbolo klubas iš Kauno.
* Kauno futbolo klubas Inkaras – tarp 2013–2017 m. egzistavusi futsal bei paplūdimio futbolo komanda iš Kauno. 
* Inkaro stadionas  – buvęs Lietuvos stadionas Kaune.
1982 m. Dakaro ralis

**1982 m. Dakaro ralis** – 4–asis Dakaro ralis, įvykęs 1982 m. Jis prasidėjo Paryžiuje ir baigėsi Dakare. Automobilių klasėje nugalėjo Claude Marreau ir Bernard Marreau (Renault komanda),  motociklų – Cyril Neveu (Honda komanda).

1982 m. lenktynėse dalyvavo tuometinės Didžiosios Britanijos premjerės Margaret Thatcher sūnus Mark Thatcher, slidžių slalomo pasaulio čempionas Bernhard Russi, plaukikė Christine Caron ir kitos „neautomobilinės“ žvaigždės.

## Maršrutas

## Šaltiniai
2006 m. Dakaro ralis

**2006 m. Dakaro ralis** (dar žinomas kaip **2006 m. Paryžiaus-Dakaro ralis**) – 28-asis Dakaro ralis, kuris vyko 2005 m. gruodžio 31 d. – 2006 m. sausio 15 d. Dakaro ralis prasidėjo ties Portugalijos sostine Lisabona, tęsėsi Ispanijos, Maroko, Mauritanijos bei Gvinėjos teritorijomis ir užsibaigė Senegale.

## Informacija

### Motociklai

### Automobiliai

### Sunkvežimiai

## Maršrutas

**Pastabos:**
*  – motociklų įskaitoje etapas buvo atšauktas siekiant pagerbti Andy Caldecott, kuris žuvo praėjusiame etape.

## Rezultatai

### Motociklų įskaitoje
Australijos motociklų lenktynininkas Andy Caldecott žuvo per nelaimingą atsitikimą devintajame etape. Siekiant pagerbti A. Caldecott mirtį, 10 etapas motociklams buvo atšauktas. Ralio motociklų kategorijoje nugalėjo Ispanijos lenktynininkas Marc Coma, antrą vieta užėmė Prancūzijos lenktynininkas Cyril Despres, trečią vietą – Italijos lenktynininkas Giovanni Sala.

**Pastabos:**
*  – lenktynininkui Ruben Faria buvo pridėta 12 minučių baudos už laiku neįveiktą „opening stage“ etapą, o tai neleido jam įsitvirtinti pirmoje galutinės įskaitos vietoje.

### Automobilių įskaitoje

### Sunkvežimių įskaitoje
Ralio sunkvežimių kategorijoje nugalėjo Vladimiras Čiaginas, vairavęs sunkvežimį Kamaz, antras buvo Hans Stacey, lenktyniavęs sunkvežimiu MAN, trečias – Firdausas Kabirovas, kuris vairavo Kamaz sunkvežimį.

## Galutinės įskaitos

### Motociklų

### Automobilių

### Sunkvežimių

## Išnašos
Faraonų ralis

**Faraonų ralis** () – buvo kasmetinis dykumų ralis, vykęs Egipto teritorijoje. Šios lenktynės buvo vykdomos nuo 1982 m. iki 2015 m. Pirmas lenktynes suorganizavo prancūzas Jean-Claude Morellet. Lenktynių metu dalyviai įveikdavo apie 3000 km ir varžėsi panašiai kaip ir Dakaro ralyje – motociklų, keturračių, automobilių ir sunkvežimių kategorijose.

Lenktynių startas ir finišas vyko šalia Cheopso piramidės.

2004 m. lenktynėse žuvo prancūzas 2 kartus Dakaro ralio nugalėtojas Richard Sainct.

## Ralio nugalėtojai

## Nuorodos
* Oficiali ralio svetainė
Hiroshi Masuoka

**Hiroši Masuoka** () – žymus ralio lenktynininkas iš Japonijos. Per savo karjerą dalyvavo net 19-oje Dakaro ralių, iš jų dukart tapo absoliučiu ralio nugalėtoju. Čempionu tapo ir 2003 m. „Italian Baja“ bei 2004 m. „UAE Desert Challenge“ varžybose.

Visą savo lenktynininko karjerą praleido Mitsubishi komandoje vairuodamas Pajero džipus. Iš sporto pasitraukė kartu su visa Mitsubishi lenktynių komanda po 2009 m. Dakaro ralio.

## Dakaro ralio rezultatai

## Išnašos
Amaury Sport Organisation

**Amaury Sport organizacija** (ASO, ) – Prancūzijos media grupės „Éditions Philippe Amaury“ dalis, organizuojanti įvairius pasaulinio lygio sporto renginius. Tarp žinomiausių renginių yra dviračių lenktynės Tour de France, Vuelta a España ir Dakaro ralis. 2008 m. organizacija surengė Centrinės Europos ralį.

1903 m. Tour de France lenktynes pradėjo rengti prancūzų laikraštis „L’Auto“. Tačiau po II pasaulinio karo dėl ryšių su nacistine Vokietija jis buvo uždarytas, o lenktynėmis pradėjo rūpintis naujas „L'Équipe“ laikraštis. Vėliau šias lenktynes perėmė medijos grupės dalis ASO. Ji taip pat rengia Paryžiaus maratoną bei kasmetines jachtų regatas aplink Prancūziją.

Organizacijai vadovauja Jean-Etienne Amaury.

## Nuorodos
* ASO oficiali svetainė

## Šaltiniai